Broj: 711-I-1550-P-79-17/18-08-8

Zagreb, 25. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na** **temelju neanonimne prijave mogućeg sukoba interesa dužnosnika Ivana Pernara, zastupnika u Hrvatskom saboru,** na 25. sjednici, održanoj 25. listopada 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Ivana Pernara, zastupnika u Hrvatskom saboru, vezano za poziv za sudjelovanje na „Carnival party“ u Primoštenu i na Splitskom karnevalu u veljači 2017.g., neće se pokrenuti obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

**Obrazloženje**

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, stoga je i Ivan Pernar povodom obnašanja dužnosti zastupnika u 9. sazivu Hrvatskoga sabora obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvu je 17. veljače 2018.g. podnesena neanonimna prijava mogućeg sukoba interesa protiv dužnosnika Ivana Pernara, koja je zaprimljena pod brojem: 711-U-686-P-79/17-01-5 te je povodom iste otvoren predmet broj: P-79/17. U prijavi se traži od Povjerenstva da ispita ima li elemenata sukoba interesa u medijskim natpisima o gostovanju dužnosnika Ivana Pernara u noćnim klubovima, za što je dužnosnik tražio novčanu naknadu. U prijavi se dostavlja poveznica na članak objavljen na internetskom portalu www.jutarnji.hr.

Povjerenstvo je istoga dana pod brojem: 711-U-687-P-80/17-01-4 zaprimilo i novinarski upit u kojem se također dostavljaju poveznice na internetske portale na kojima su objavljeni članci istog sadržaja. Povodom navedenog upita otvoren je predmet pod brojem: P-80/17.

Povjerenstvo je 20. veljače 2017.g. donijelo zaključak da će se navedeni predmeti spojiti u jedan postupak koji će se voditi pod brojem: P-79/17.

Člankom 5. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Dužnosnici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 11. stavkom 1. ZSSI-a propisano je da se darom u smislu toga Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavcima 3. i 4. istog članka propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja te da dužnosnik ne smije primiti dar kada je on u novcu, bez obzira na iznos te vrijednosnicu i dragocjenu kovinu.

Uvidom u članak objavljen na internetskom portalu [www.jutarnji.hr](http://www.jutarnji.hr) dana 16. veljače 2017.g. pod naslovom „*Pernara zvali na tulum u popularnom disku, on ih tražio novac: „Izreklamirat ću vas, možete mi uplatiti na račun ili dati na ruke kumu organizatora*“ te uvidom u članak objavljen na internetskom portalu [www.sibenik.in](http://www.sibenik.in) pod naslovom „*Pernar razočarao organizatore party-a u Aurori: Tražio je za dolazak 800 kn na račun ili preko kuma na ruke, isti je kao svi političari*“, Povjerenstvo je steklo saznanja da su organizatori „Carnival party-a“ koji se održao u primoštenskoj diskoteci Aurora na navedeni događaj pozvali dužnosnika Ivana Pernara koji je za isto tražio 800,00 kn.

Iz objavljenih članaka proizlazi da je dužnosnik organizatoru tom prilikom poručio da će ih izreklamirati, a da mu traženi novčani iznos mogu uplatiti na račun ili predati na ruke preko kuma jednog od organizatora.

Na zahtjev Povjerenstva, vlasnik obrta DECODED RECORDS, organizatora „Carnival Party-a“ u diskoteci Aurora u Primoštenu, u veljači 2017.g., dostavio je dana 27. lipnja 2018.g. očitovanje u kojem potvrđuje da je putem mobitela poslao tekstualnu poruku (SMS) dužnosniku Ivanu Pernaru kojom ga je pozvao da prisustvuje „Carnival Party-u“ s obzirom da je saznao da dužnosnik dolazi na veliki karneval u Split. U očitovanju se nadalje navodi da je dužnosniku ponuđeno pokrivanje troškova puta i smještaja te konzumacija pića za vrijeme boravka u diskoteci Aurora. Dužnosnik Ivan Pernar uz sve navedeno tražio je i dodatnih 800,00 kn, što je organizator odbio te navedena suradnja nije realizirana.

Povjerenstvo je također zatražilo očitovanje od trgovačkog društva Split event d.o.o., kao organizatora manifestacije „Karneval 2017.-2019.“ o tome je li dužnosnik Ivan Pernar pozvan da sudjeluje na Splitskom karnevalu u veljači 2017.g., i to na „*Krnjevalskom vjenčanju*“.

U očitovanju trgovačkog društva Split event d.o.o., koje je Povjerenstvo zaprimilo 15. listopada 2018.g. navodi se da je dužnosnik Ivan Pernar pozvan na Splitski karneval 2017.g. u svojstvu „*Meštra krnjevala“,* za što dužnosnik nije tražio niti je dobio ikakvu novčanu naknadu. Dužnosnik je također sam organizirao smještaj te pokrio ostale troškove. U očitovanju se još navodi da je Splitski karneval, karneval ljubavi i plesa, bez politike te da su se za „*Meštra krnjevala“* uvijek birale istaknute ličnosti, gradonačelnici i političari.

Iz dostavljenih očitovanja Povjerenstvo je utvrdilo da dužnosnik Ivan Pernar za gostovanje na Splitskom karnevalu u veljači 2017.g. nije niti tražio ni primio novčanu naknadu, niti mu je organizator pokrio troškove puta i smještaja.

U odnosu na „Carnival Party“ koji se također u veljači 2017.g. održao i primoštenskoj diskoteci Aurora, iz očitovanja organizatora proizlazi da je dužnosniku Ivanu Pernaru za sudjelovanje na navedenom događaju ponuđeno pokrivanje troškova puta, smještaja i konzumacije pića, dok je dužnosnik uz navedeno tražio i novčani iznos od 800,00 kn. Budući da je organizator navedeno odbio, dužnosnikov dolazak na navedeni događaj nije realiziran.

S obzirom da do sudjelovanja dužnosnika Ivana Pernara na Carnival Party-u u Primoštenu u veljači 2017.g. nije došlo te organizator navedenog događaja nije dužnosniku pokrio nikakve troškove niti mu je isplatio ikakav novčani iznos te uzevši u obzir da je dužnosnik sam organizirao i snosio troškove puta i smještaja za vrijeme sudjelovanja na karnevalu u Splitu, Povjerenstvo smatra da dužnosnik Ivan Pernar nije povrijedio odredbe ZSSI-a.

Međutim, Povjerenstvo ukazuje da svi obnašatelji javnih dužnosti, a posebice oni koji obnašaju najviše državne dužnosti, kao što su to zastupnici u Hrvatskome saboru, trebaju voditi računa o svojem postupanju i dojmu koji u javnosti svojim ponašanjem ostavljaju.

U odnosu na navedeno Povjerenstvo ukazuje na potrebu donošenja etičkog kodeksa za zastupnike u Hrvatskom saboru kojim bi bili uspostavljeni standardi ponašanja zastupnika u Hrvatskom saboru, na što je još u lipnju 2014.g. ukazao i GRECO u četvrtom evaluacijskom krugu, u izvješću za Republiku Hrvatsku.

S obzirom da iz prikupljenih podataka i dokumentacije Povjerenstvo nije steklo saznanja koja upućuju na moguću povredu odredbi ZSSI-a ili načela djelovanja od strane dužnosnika Ivana Pernara, donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Ivan Pernar, elektronička dostava

2. Podnositelji prijave, e-mail

3. Objava na internetskoj stranici Povjerenstva

4. Pismohrana